Седмичен форекс анализ 5 - 9 февруари . ФОРЕКС ХОБИ
by Николай Колев · 03.02.2018
Не всички звезди на форекс небосклона тази седмица светеха с еднакъв интензитет. Тези от първа величина, разбира се, бяха най-често във фокуса ни. Но извън тях не малко други, по-близки или по-далечни обекти също заслужиха внимание. Както обикновено обаче, ние сравнявахме яркостта им с тази на американския долар. А неговата повърхност в последно време, независимо от измамния блясък в петък, изглежда доста помътняла.
Ясно е за всички, че петъчното припламване беше резултат на NFP доклада. Като гориво послужиха новооткритите 200 000 работни места, а като фитил – нарастването на заплатите с 2.9% на годишна база. Последното изказване на Джанет Йелън беше супер премерено и вероятно така трябва да бъде. От понеделник вече ще слушаме Джером Пауъл.
Отсам Океана Еврозоната отчете 1% инфлация, с което не успя да изненада никого, докато PMI във Великобритания разочарова инвеститорите. В Австралия инфлацията също не можа да покрие очакваната норма и май само в Канада си хвърляха шапките от радост с ръст на БВП от 0.4%.
Понеделник, 11:30
Публикуване на PMI за услугите в Обединеното кралство. Секторът на услугите е най-важният в Обединеното кралство и публикацията на Markit OMI винаги държи пазарите в напрежение. Секторът е постигнал твърде задоволителен резултат от 54,2 през декември. Първата версия за 2018 г. се очаква да бъде много подобна: 54.1 пункта.
Американският PMI за непроизводствения сектор. Отчетът за сектора на услугите понякога предхожда NFP доклада, но този път се публикува отделно. За декември нивото е 55,9 – твърде приличен резултат. Сега се очаква повишение до 56,5.
В Австралия обсъждат лихвите. Reserve Bank of Australia ще вземе първото си решение за новата година, след като направи почивка през януари. От последното заседание през декември икономиката на страната продължи да расте. Ръстът на заетостта също беше стабилен. От друга страна, неотдавнашният доклад за инфлацията не отговори на очакванията, а и високият валутен курс не прави щастливи банкерите. Е да, в петък малко им се усмихна късметът.
Понеделник, 23:45
Доклад за заетостта в Нова Зеландия. Нова Зеландия публикува своя доклад за пазара на труда само веднъж на тримесечие, придавайки по този начин на всяка публикация голяма тежест. През третото тримесечие на 2017 г. икономиката отбеляза голям скок: 2,2% – далеч над очакванията. Този път очакваме по-скромни резултати – ръст от 0,4%. Прогноза за безработицата: очаква се да нарасне от 4,6% на 4,7%.
Реч на Бил Дъдли. Отиващият си президент на Нюйоркския ФЕД ще говори на събитие в Ню Йорк и може да коментира доклада за работни места и какво евентуално да очакваме по отношение бъдещото развитие на лихвената политика.
Сряда, 22:00
Обсъждане на лихвите в Нова Зеландия. Очаква се Reserve Bank of New Zealand да остави лихвения процент непроменен на 1,75%. Това не означава, че пазарите няма да реагират. Централната банка ще има шанса да очертае актуализираните си цели по паричната политика, да реагира на доклада за работни места и може би да намали валутата. Пресконференцията е насрочена за 23:00 часа, един час след публикацията, а управителят Спенсър ще се обърне към депутатите в 2:00 часа – вече следващия ден.
Обсъждане на лихвите във Великобритания. Очаква се и Bank of England да остави лихвения процент непроменен на 0.50%. В допълнение към решението и протокола от заседанието BOE ще публикува и тримесечния доклад за инфлацията, който съдържа по-панорамна оценка на икономиката и на състоянието на инфлацията. Този „Супер Четвъртък“ стане още по-супер с публикуването на т.н. Писмо за инфлацията. Управителят Марк Карни е длъжен да изпрати отворено писмо до министъра на финансите Филип Хамънд и да обясни защо инфлацията е излязла извън диапазона 1-3.
Доклад за работните места в Канада. Канада прибави около 79 хиляди нови работни места през ноември и декември – забележителни числа. Този път не се очакват големи промени. Предвижда се дори лек спад от 2K. Безработицата се очаква да нарасне от 5,7% на 5,8%.
Едно на друго, независимо от всички перипетии еврото успя да отбележи ръст на седмична база. Не че 30 пипа са кой знае какъв успех, но са показателни за намеренията на инвеститорите да купуват.
Сега отново сме в основен стоеж. Не трябва да вдигаме погледа си много високо, за да установим, че съпротивата е точно над главите ни. Друг е въпросът, че нивото бележи психологически връх на цената = 1.2500.
Историческата кота отново ще бъде атакувана, в това няма съмнение. Аргументи? Макар и малък, нереализираният Пин бар от сряда – едно. Второ: Инсайд барът от свещите в четвъртък и петък. Какво ще се случи от там нататък? Ще очакваме мистър Прайс екшън да ни каже.
Графиката паунд/долар пресъздава играта на котка и мишка, която танцуват Великобритания и Европейския съюз. И по всичко личи, че веселбата няма да приключи скоро. Интересно, как в такава ситуация лирата продължава да расте.
Ако подходим технически обаче, случаят въобще не е толкова оригинален. Класическа Прайс екшън постановка, реализирана от Поглъщащия бар в началото на седмицата. И ако не беше петъчният NFP доклад, съпротивата при всички случаи щеше да бъде ударена. Да, но това АКО трябва да бъде пирографирано с релефни букви главите ни.
Да видим сега какво да очакваме през следващата седмица. Новият Поглъщащ бар вече предполага намаление на цените. Неголямо, но достатъчно за откриване на дълга поръчка. Две условия трябва да са налице, за да го направим. Цената наистина да падне до подкрепата и после – да се формира Прайс екшън сигнал.
Скептиците биха казали, че много условности наслагвам. Отговорът ми е: вероятността сценарият ми да се развие по този начин е по-голяма от 50%.
Повече неизвестни съдържа музикалната картина при Озито. Петъчният NFP доклад само беляза финалния акорд на реквиема.
Тук няма кой знае какво да се философства. Противопоставени са от една страна петдневен спад на цената, и от друга – мощен (все още) възходящ тренд. Очевидно зоната около 0.7950 е новият Рубикон. Разликата е, че изходът на битката зависи не от Наполеон, а от генерал Прайс екшън. Така или иначе, зрелището е гарантирано…
Но да се върнем към началото. Да, небосклонът наистина е необхватен; желанието ни да го опознаем – също. Вярвам обаче, ще се съгласите с мен, че дори само взорът, отправен нагоре, ни прави по-добри. Оскард Уайлд го е казал най-точно: “ Всички сме потопени до гуша в… (това ще ви го спестя), но някои от нас гледат звездите“…
Tags: AUDUSDEURUSDGBPUSDИнсайд барПин барПоглъщащ барПрайс екшънФорекс
EURUSD – има един класически пин бар от Четвъртък предната седмица. Върха му се допира до линията на съпротива. Дали не служи като сигнал за промяна в близко бъдеще?
Previous story Форекс и Покер – братя по оръжие: търпението – едно от най-важните качества за успех